**O B R A Z L O Ž E N J E**

**I PRAVNI TEMELJ**

Pravni temelj za donošenje ove Odluke je članak 10. i članak 11. stavak 2. Zakona o poticanju razvoja malog gospodarstva („Narodne novine“ broj 29/02, 63/07, 53/12, 56/13 i 121/16 - dalje u tekstu Zakon o poticanju razvoja malog gospodarstva) i članak 61. Statuta Grada Pula - Pola ("Službene novine" Grada Pule broj 7/09, 16/09, 12/11, 1/13, 2/18, 2/20, 4/21 i 5/21).

**II OSNOVNA PITANJA I PRIKAZ STANJA KOJE SE UREĐUJE AKTOM**

Grad Pula predloženom Odlukom postavlja okvir za poticanje razvoja malog gospodarstva u 2022. godini. Poticanje razvoja malog gospodarstva provesti će se kroz dodjelu potpora za razvoj poduzetništva u skladu sa sljedećih 6 mjera:

1. *MJERA 1: POTPORE NOVOOSNOVANIM TVRTKAMA iznos potpore do 15.000,00 kuna;*
2. *MJERA 2: POTPORE ZA DIGITALIZACIJU POSLOVANJA I DIGITALNI MARKETING iznos potpore do 15.000,00 kuna;*
3. *MJERA 3: POTPORE ZA NOVO ZAPOŠLJAVANJE I SAMOZAPOŠLJAVANJE iznos potpore od 5.000,00 do 20.000,00 kuna;*
4. *MJERA 4: SUBVENCIONIRANJE TROŠKOVA POLAGANJA STRUČNIH I MAJSTORSKIH ISPITA**TE EDUKACIJA ZAPOSLENIKA iznos potpore do 5.000,00 kuna;*
5. *MJERA 5: POTPORE ZA SUFINANCIRANJE NABAVE DUGOTRAJNE MATERIJALNE IMOVINE iznos potpore do 30.000,00 kuna;*
6. *MJERA 6: POTPORE ZA IT SEKTOR iznos potpore do 20.000,00 kuna.*

Ciljevi navedenih mjera su sljedeći:

* smanjenje početnih financijskih izdataka poduzetnika prilikom pokretanja poslovanja,
* poticanje mikro i malih poduzetnika da koriste sredstva za digitalni marketing i digitalizaciju poslovanja,
* smanjenje troškova rada u procesu samozapošljavanja ili zapošljavanja novog djelatnika, odnosno poticanje zapošljavanja nove radne snage,
* povećanje konkurentnosti mikro i malih poduzetnika kroz dodatnu edukaciju, naukovanje i stručno usavršavanje zaposlenika,
* zamjena dotrajalih strojeva, alata i opreme, odnosno nabava suvremenih strojeva, alata i opreme čime bi se osnažio sektor malih proizvodnih djelatnosti i sektor uslužnih djelatnosti u području popravaka predmeta za osobnu uporabu i kućanstvo,
* povećanje broja gospodarskih subjekata te konkurentnosti u IT sektoru.

Provođenje predmetnog programa „POTPORE PULA 2022“ temeljeno je na Zakonu o poticanju razvoja malog gospodarstva.

Programi dodjele bespovratnih potpora donose se i provode od 2012. godine (s izuzetkom 2013. godine). Od 2012. godine do 2021. godine kroz 9 programa dodjele bespovratnih potpora, odobreno je 968 zahtjeva za potporu u iznosu od 11.043.937,47 kuna. Kako bi se nastavilo provođenje dodjela potpora u 2022. godini, potrebno je odrediti procedure, uvjete i način dodjele potpora kao i definirati tekst Javnog poziva, obrasce Zahtjeva za dodjelu potpora, obrazac Opisa projekta, obrasce Izjave o korištenim potporama male vrijednosti i Izjave o nepostojanju dvostrukog financiranja te obrazac Popisa računa dobavljača. Navedeno je uređeno predloženom Odlukom o poticanju razvoja malog gospodarstva kroz dodjelu potpora za razvoj poduzetništva grada Pule u 2022. godini „POTPORE PULA 2022“ i pripadajućim prilozima koji su sastavni dio Odluke.

Potpore u ukupnom iznosu od 1.500.000,00 kuna dodijeliti će se iz Proračuna Grada Pule za 2022. godinu.

S obzirom na navedeno, predlaže se donošenje prijedloga Odluke.

**III PROCJENA POTREBNIH FINANCIJSKIH SREDSTAVA ZA PROVEDBU AKTA**

Za provedbu ove Odluke osigurana su sredstva u Proračunu Grada Pule za 2022. godinu u iznosu od 1.500.000,00 kuna.

Pripremio:

Voditelj odsjeka za gospodarstvo

Igor Fabris

**PROČELNICA**

**Vesna Sajić, mag.oec.**